Η μακροβιότητα των κατοίκων της Ικαρίας προσελκύει τελευταία διαρκώς το ενδιαφέρον του διεθνούς Τύπου γενικότερα και του ευρωπαϊκού ειδικότερα. Στο πλαίσιο αυτού του ενδιαφέροντος το «Little Land», ένα ντοκυμαντέρ ελληνογαλλογερμανικής παραγωγής που καταγράφει τις ιδιαίτερες συνήθειες και τον τρόπο ζωής των Ικαριωτών, θα προβληθεί το προσεχές καλοκαίρι στη Γερμανία και τη Γαλλία.

Ο «ντόρος» με την Ικαρία ξεκίνησε μετά τη μελέτη του Πανεπιστημίου Αθηνών με επικεφαλής τον καθηγητή Καρδιολογίας Χριστόδουλο Στεφανάδη που, πριν από δυο περίπου χρόνια, διαπίστωσε ότι ο τρόπος ζωής του – γηραιού κυρίως – πληθυσμού της χαρίζει χρόνια, και μάλιστα πολλά. Και μέχρι τώρα δεν έχει καταλαγιάσει: τον Ιανουάριο το βρετανικό BBC παρουσίασε ένα βίντεο-αφιέρωμα στους Ικαριώτες ενώ την περασμένη μόλις εβδομάδα νέα ευρήματα ελλήνων επιστημόνων που ανάγουν τον ελληνικό καφέ σε ένα από τα «μυστικά» της μακροζωίας στο νησί συγκέντρωσαν και πάλι τα ευρωπαϊκά φώτα της δημοσιότητας.

Δείτε επίσης

Γιατί στην Ικαρία η ζωή διαρκεί πιο πολύ;

Ο ελληνικός καφές «διαβατήριο» μακροζωίας

Η ταινία «Little Land», μια συμπαραγωγή της ΕΡΤ και του γαλλογερμανικού καναλιού Arte σε σκηνοθεσία Νίκου Νταγιαντά, καταγράφει τον τρόπο ζωής στην Ικαρία αλλά και τις συνέπειες της κρίσης στην Ελλάδα ακολουθώντας τον Θοδωρή, έναν 35χρονο που αποφασίζει να εγκατασταθεί μόνιμα στο νησί. Εκανε πρεμιέρα την περασμένη εβδομάδα στο Φεστιβάλ Ντοκυμαντέρ Θεσσαλονίκης, όπου απέσπασε το βραβείο WWF για το περιβάλλον και το βραβείο Habitat ERT3. Την Τετάρτη 17 Απριλίου, θα γίνει η πρώτη προβολή της στην Αθήνα, στο πλαίσιο του φεστιβάλ CineDoc στο Γαλλικό Ινστιτούτο Αθηνών (Σίνα 31, ώρα 20:00) ενώ στις 15 Αυγούστου θα προβληθεί ταυτόχρονα στη Γαλλία και στη Γερμανία στο πλαίσιο αφιερώματος στην Ελλάδα.

«Στην Ικαρία υπάρχει μια διαφορετική στρατηγική επιβίωσης. Οι Ικαριώτες καταναλώνουν ο,τι παράγουν, επενδύουν τον χρόνο τους στο να αποκτήσουν νέες δεξιότητες, ανταλλάσσουν αγαθά και υπηρεσίες, στηρίζουν ο ένας τον άλλον για να καλύψουν τις βασικές, καθημερινές τους ανάγκες» δηλώνει στο σχετικό δελτίο Τύπου ο Νίκος Νταγιαντάς. «Ίσως η Ικαρία να έχει διατηρήσει κάτι που οι πιο πολλοί από εμάς έχουμε ξεχάσει. Οι Ικαριώτες δεν φθάνουν τα εκατό χρόνια επειδή προσπαθούν να ζήσουν περισσότερο. Ζουν πιο πολύ και πιο καλά επειδή είναι ικανοποιημένοι με την απλή και ισορροπημένη ζωή που έχουν επιλέξει να ζήσουν».